Οδηγία 2003/46/ΕΚ της Επιτροπής της 4ης Ιουνίου 2003 για την τροποποίηση της οδηγίας 2001/32/EΚ για την αναγνώριση ορισμένων προστατευόμενων περιοχών που είναι εκτεθειμένες σε ιδιαίτερους φυτοϋγειονομικούς κινδύνους στην Κοινότητα Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την οδηγία 2000/29/EΚ του Συμβουλίου, της 8ης Μαΐου 2000, περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας(1), όπως τροποποιήθηκε τελευταία από την οδηγία 2003/22/EΚ της Επιτροπής(2), και ιδίως το άρθρο 2 παράγραφος 1 στοιχείο η) πρώτο εδάφιο, την αίτηση που υπέβαλε η Ελλάδα, Εκτιμώντας τα ακόλουθα: (1) Από το 1993, με την οδηγία 92/76/ΕΟΚ της Επιτροπής(3) και αργότερα με την οδηγία 2001/32/EΚ της Επιτροπής, της 8ης Μαΐου 2001, για την αναγνώριση προστατευόμενων περιοχών που είναι εκτεθειμένες σε ιδιαίτερους φυτοϋγειονομικούς κινδύνους στην Κοινότητα και την κατάργηση της οδηγίας 92/76/ΕΟΚ(4), όπως τροποποιήθηκε τελευταία από την οδηγία 2003/21/ΕΚ(5), η Ελλάδα αναγνωρίστηκε ως προστατευόμενη περιοχή όσον αφορά τον Gonipterus scutellatus Gyll. (2) Λόγω ενός συντακτικού λάθους κατά την προετοιμασία της οδηγίας 2003/21/EΚ, η οποία τροποποίησε την οδηγία 2001/32/EΚ, στο τροποποιημένο κείμενο δεν αναφερόταν η Ελλάδα όσον αφορά τον Gonipterus scutellatus Gyll. Ωστόσο, οι λόγοι για τους οποίους η Ελλάδα αναγνωρίστηκε ως προστατευόμενη περιοχή όσον αφορά τον Gonipterus scutellatus Gyll. συνεχίζουν να υφίστανται. (3) Συνεπώς, η οδηγία 2001/32/EΚ πρέπει να τροποποιηθεί αναλόγως. (4) Τα μέτρα που προβλέπονται στην παρούσα οδηγία είναι σύμφωνα με τη γνώμη της μόνιμης φυτοϋγειονομικής επιτροπής, ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ: Άρθρο 1 Το παράρτημα της οδηγίας 2001/32/EΚ τροποποιείται σύμφωνα με το παράρτημα της παρούσας οδηγίας. Άρθρο 2 Τα κράτη μέλη θεσπίζουν και δημοσιεύουν, το αργότερο στις 15 Ιουνίου 2003, τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία. Πληροφορούν αμέσως την Επιτροπή σχετικά. Εφαρμόζουν τις διατάξεις αυτές από τις 16 Ιουνίου 2003. Οι διατάξεις αυτές όταν θεσπίζονται από τα κράτη μέλη αναφέρονται στην παρούσα οδηγία ή συνοδεύονται από παρόμοια αναφορά κατά την επίσημη δημοσίευσή τους. Οι λεπτομερείς διατάξεις για την αναφορά αυτή καθορίζονται από τα κράτη μέλη. Άρθρο 3 Η παρούσα οδηγία αρχίζει να ισχύει την τρίτη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης. Άρθρο 4 Η παρούσα οδηγία απευθύνεται στα κράτη μέλη. Βρυξέλλες, 4 Ιουνίου 2003.

[Source: multi_eurlex | Tokens: 2330]